标题：裴说
人物简介
裴说，桂州（今广西桂林）人。
唐哀帝天祐三年（906）丙寅科状元及第。该科进士二十五人。考官：吏部侍郎薛廷珪。
裴说生于乱世，早年窘迫于乱离，奔走于道路。诗句"避乱一身多"引起众人共鸣。自幼勤奋攻读。至京城多年，每年均以历年所作五言诗十九首投于各显要门下，以求赏识，然久不及第，有人讥笑他复行旧卷，怎无新作？裴说却不以为然，解释说："只此十九首苦苦吟来之诗尚无人见识，何需再用它诗？" 
至天祐三年，终取状元入仕。曾任补阙、礼部员外郎，天祐四年（907），天下大乱，裴见升迁无望，即携眷南下，唐朝灭亡，全家于湖南石首一地约住半年，又因战火波及，再向家乡逃难，不久，于旅途中死去。
裴说为诗讲究苦吟炼意，追求新奇，又工书法，以行草知名。
《全唐诗》有存诗数首。
如：《鹿门寺》
  裴说（鹿门寺诗意图）鹿门山上寺，突兀尽无尘。
到此修行者，应非取次人。
鸟过惊石磬，日出碍金身。
何计生烦恼，虚空是四邻。
《全唐诗外编》及《全唐诗续拾》有补诗四首、断句一联。
裴说之弟裴谐，两人同年进士及第。裴谐官至桂岭摄令，亦善诗。
〔右上图是用一块大小为5.5×3.5×1.8cm的高山石微画雕的裴说（鹿门寺诗意图），图片来源：徐林（心若冰清）-雕刻作品〕
代表作品
卷720_1 「游洞庭湖」裴说 
楚云团翠八百里，澧兰吹香堕春水。白头渔子摇苍烟， 
鸂鶒眠沙晓惊起。沙头龙叟夜叹忧，铁笛未响春风羞。 
露寒紫藟结新愁，城角泣断关河秋。谪仙欲识雷斧手， 
刬却古今愁共丑。鲸游碧落杳无踪，作诗三叹君知否。 
瀛洲一棹何时还，满江宫锦看湖山。 
卷720_2 「怀素台歌（一作题怀素台）」裴说 
我呼古人名，鬼神侧耳听：杜甫李白与怀素， 
文星酒星草书星。永州东郭有奇怪，笔冢墨池遗迹在。 
笔冢低低高如山，墨池浅浅深如海。我来恨不已， 
争得青天化为一张纸，高声唤起怀素书， 
搦管研朱点湘水。欲归家，重叹嗟。眼前有，三个字： 
枯树槎。乌梢蛇，墨老鸦。 
卷720_3 「闻砧（一作寄边衣）」裴说 
深闺乍冷鉴开箧，玉箸微微湿红颊。一阵霜风杀柳条， 
浓烟半夜成黄叶。垂垂白练明如雪，独下闲阶转凄切。 
只知抱杵捣秋砧，不觉高楼已无月。时闻寒雁声相唤， 
纱窗只有灯相伴。几展齐纨又懒裁，离肠恐逐金刀断。 
细想仪形执牙尺，回刀剪破澄江色。愁捻银针信手缝， 
惆怅无人试宽窄。时时举袖匀红泪，红笺谩有千行字。 
书中不尽心中事，一片殷勤寄边使。 
卷720_4 「春早寄华下同人」裴说 
正是花时节，思君寝复兴。市沽终不醉，春梦亦无凭。 
岳面悬青雨，河心走浊冰。东门一条路，离恨镇相仍。 
卷720_5 「赠衡山令」裴说 
君吟十二载，辛苦必能官。造化犹难隐，生灵岂易谩。 
猿跳高岳静，鱼摆大江宽。与我为同道，相留夜话阑。 
卷720_6 「南中县令」裴说 
寂寥虽下邑，良宰有清威。苦节长如病，为官岂肯肥。 
山多村地狭，水浅客舟稀。上国搜贤急，陶公早晚归。 
卷720_7 「寄曹松（一作洛中作）」裴说 
莫怪苦吟迟，诗成鬓亦丝。鬓丝犹可染，诗病却难医。 
山暝云横处，星沈月侧时。冥搜不可得，一句至公知。 
卷720_8 「赠宾贡」裴说 
惟君怀至业，万里信悠悠。路向东溟出，枝来北阙求。 
家无一夜梦，帆挂隔年秋。鬓发争禁得，孤舟往复愁。 
卷720_9 「汉南邮亭」裴说 
高阁水风清，开门日送迎。帆张独鸟起，乐奏大鱼惊。 
骤雨拖山过，微风拂面生。闲吟虽得句，留此谢多情。 
卷720_10 「棋」裴说 
十九条平路，言平又嶮巇.人心无算处，国手有输时。 
势迥流星远，声干下雹迟。临轩才一局，寒日又西垂。 
卷720_11 「夏日即事」裴说 
僻居门巷静，竟日坐阶墀。鹊喜虽传信，蛩吟不见诗。 
笋抽通旧竹，梅落立闲枝。此际无尘挠，僧来称所宜。 
卷720_12 「送人宰邑」裴说 
官小任还重，命官难偶然。皇恩轻一邑，赤子病三年。 
瘦马稀餐粟，羸童不识钱。如君清苦节，到处有人传。 
卷720_13 「春暖送人下第」裴说 
相送短亭前，知君愚复贤。事多凭夜梦，老为待明年。 
春树添山脊，晴云学晓烟。雄文有公道，此别莫潸然。 
卷720_14 「湖外送何崇入阁」裴说 
因诗相识久，忽此告临途。便是有船发，也须容市沽。 
精吟五个字，稳泛两重湖。长短逢公道，清名振帝都。 
卷720_15 「送进士苏瞻乱后出家」裴说 
因乱事空王，孤心亦不伤。梵僧为骨肉，柏寺作家乡。 
眼闭千行泪，头梳一把霜。诗书不得力，谁与问苍苍。 
卷720_16 「秋日送河北从事」裴说 
北风沙漠地，吾子远从军。官路虽非远，诗名要且闻。 
蝉悲欲落日，雕下拟阴云。此去难相恋，前山掺袂分。 
卷720_17 「喜友人再面」裴说 
一别几寒暄，迢迢隔塞垣。相思长有事，及见却无言。 
静坐将茶试，闲书把叶翻。依依又留宿，圆月上东轩。 
卷720_18 「对雪」裴说 
大片向空舞，出门肌骨寒。路岐平即易，沟壑满应难。 
兔穴归时失，禽枝宿处干。豪家宁肯厌，五月画图看。 
卷720_19 「冬日后作」裴说 
寂寞掩荆扉，昏昏坐欲痴。事无前定处，愁有并来时。 
日影才添线，鬓根已半丝。明庭正公道，应许苦心诗。 
卷720_20 「冬日作」裴说 
粝食拥败絮，苦吟吟过冬。稍寒人却健，太饱事多慵。 
树老生烟薄，墙阴贮雪重。安能只如此，公道会相容。 
卷720_21 「中秋月」裴说 
一岁几盈亏，当轩重此期。幸无偏照处，刚有不明时。 
色静云归早，光寒鹤睡迟。相看吟未足，皎皎下疏篱。 
卷720_22 「塞上曲」裴说 
极目望空阔，马羸程又赊。月生方见树，风定始无沙。 
楚水辞鱼窟，燕山到雁家。如斯名利役，争不老天涯。 
卷720_23 「终南山」裴说 
九衢南面色，苍翠绝纤尘。寸步有闲处，百年无到人。 
禁林寒对望，太华净相邻。谁与群峰并，祥云瑞露频。 
卷720_24 「访道士」裴说 
高冈微雨后，木脱草堂新。惟有疏慵者，来看淡薄人。 
竹牙生碍路，松子落敲巾。粗得玄中趣，当期宿话频。 
卷720_25 「道林寺」裴说 
独立凭危阑，高低落照间。寺分一派水，僧锁半房山。 
对面浮世隔，垂帘到老闲。烟云与尘土，寸步不相关。 
卷720_26 「般若寺」裴说 
南岳古般若，自来天下知。翠笼无价寺，光射有名诗。 
一水涌兽迹，五峰排凤仪。高僧引闲步，昼出夕阳归。 
卷720_27 「兜率寺」裴说 
一片无尘地，高连梦泽南。僧居跨鸟道，佛影照鱼潭。 
朽枿云斜映，平芜日半涵。行行不得住，回首望烟岚。 
卷720_28 「鹿门寺」裴说 
鹿门山上寺，突兀尽无尘。到此修行者，应非取次人。 
鸟过惊石磬，日出碍金身。何计生烦恼，虚空是四邻。 
卷720_29 「题岳州僧舍」裴说 
喜到重湖北，孤州横晚烟。鹭衔鱼入寺，鸦接饭随船。 
松桧君山迥，菰蒲梦泽连。与师吟论处，秋水浸遥天。 
卷720_30 「过洞庭湖」裴说 
浪高风力大，挂席亦言迟。及到堪忧处，争如未济时。 
鱼龙侵莫测，雷雨动须疑。此际情无赖，何门寄所思。 
卷720_31 「旅行闻寇」裴说 
动步忧多事，将行问四邻。深山不畏虎，当路却防人。 
豪富田园废，疲羸屋舍新。自惭为旅客，无计避烟尘。 
卷720_32 「旅中作」裴说 
妄动远抛山，其如馁与寒。投人言去易，开口说贫难。 
泽国云千片，湘江竹一竿。时明未忍别，犹待计穷看。 
卷720_33 「旅次衡阳」裴说 
欲往几经年，今来意豁然。江风长借客，岳雨不因天。 
戏鹭飞轻雪，惊鸿叫乱烟。晚秋红藕里，十宿寄渔船。 
卷720_34 「不出院僧」裴说 
四远参寻遍，修行却不行。耳边无俗语，门外是前生。 
塔见移来影，钟闻过去声。一斋唯默坐，应笑我营营。 
卷720_35 「湖外寄处宾上人」裴说 
怪得意相亲，高携一轴新。能搜大雅句，不似小乘人。 
岳麓擎枯桧，潇湘吐白苹.他年遇同道，为我话风尘。 
卷720_36 「寄贯休」裴说 
忆昔与吾师，山中静论时。总无方是法，难得始为诗。 
冻犬眠干叶，饥禽啄病梨。他年白莲社，犹许重相期。 
卷720_37 「寄僧尚颜」裴说 
曾居五老峰，所得共谁同。才大天全与，吟精楚欲空。 
客来庭减日，鸟过竹生风。早晚摇轻拂，重归瀑布中。 
卷720_38 「哭处默上人」裴说 
凄凉繐幕下，香吐一灯分。斗老输寒桧，留闲与白云。 
挈盂曾几度，传衲不教焚。泣罢重回首，暮山钟半闻。 
卷720_39 「庐山瀑布」裴说 
静景凭高望，光分翠嶂开。嶮飞千尺雪，寒扑一声雷。 
过去云冲断，旁来烧隔回。何当住峰下，终岁绝尘埃。 
卷720_40 「华山上方」裴说 
独上上方上，立高聊称心。气冲云易黑，影落县多阴。 
有云草不死，无风松自吟。会当求大药，他日复追寻。 
卷720_41 「咏鹦鹉」裴说 
常贵西山鸟，衔恩在玉堂。语传明主意，衣拂美人香。 
缓步寻珠网，高飞上画梁。长安频道乐，何日从君王。 
卷720_42 「鹭鸶」裴说 
秋江清浅时，鱼过亦频窥。却为分明极，翻成所得迟。 
浴偎红日色，栖压碧芦枝。会共鹓同侣，翱翔应可期。 
卷720_43 「牡丹」裴说 
数朵欲倾城，安同桃李荣。未尝贫处见，不似地中生。 
此物疑无价，当春独有名。游蜂与蝴蝶，来往自多情。 
卷720_44 「见王贞白」裴说 
共贺登科后，明宣入紫宸。又看重试榜，还见苦吟人。 
此得名浑别，归来话亦新。分明一枝桂，堪动楚江滨。 
卷720_45 「经杜工部坟」裴说 
骚人久不出，安得国风清。拟掘孤坟破，重教大雅生。 
皇天高莫问，白酒恨难平。悒怏寒江上，谁人知此情。